James May

Osobný život

Narodil sa ako jeden zo 4 detí, má 2 sestry a 1 brata. Chodil na základnú školu v Newporte a pokračoval v štúdiu v Rotherhame. Následne absolvoval hudobné vedy na Lancaster University. Na strednej škole bol súčasťou chlapčenského speváckeho zboru vo Whistone a je vášnivým hráčom na flautu a piano. Po absolvovaní univerzity pracoval v kancelárii nemocnice v Chelsea.
Momentálne žije v Londýne (Hammersmith) s tanečnou kritičkou Sarah Frater, s ktorou je od roku 2000. Spoločnosť im robí taktiež kocúr Fusker, ktorý bol darom od manželky Richarda Hammonda, Mindy.
May vlastnil a vlastní veľký počet vozidiel: Bentley T2, Triumph 2000, Alfa Romeo 164, Jaguar XJS, Porsche Boxster S (vraví o ňom, že je jediné, ktoré si kúpil ako nové), Mini Cooper, Ferrari F430 a ďalšie, vrátane motoriek. Obľubuje prestížne automobily ako Rolls-Royce a Bentley, alebo jednoduché vozidlá typu Fiat Panda a ďalšie. Často používa skladací bicykel od firmy Brompton Bicycle. Autoškolu úspešne absolvoval až na druhý pokus a tvrdí: „Tí najlepší to zvládnu až na druhý pokus“. Taktiež sa považuje za experta u značky Rolls-Royce.
James vlastní aj pilotnú licenciu na ľahké lietadlá, ale nezískal oprávnenie lietať v noci.

Kariéra

May pracoval od 80. rokov pre magazín The Enginner a neskôr pre magazín Autocar, z ktorého bol vyhodený. Napísal veľa článkov pre Car Magazine a Top Gear magazín. Napísal knihu May On Motors, ktorá je súhrnom všetkých jeho najlepších článkov. Ďalej napísal tiež Notes From The Hard Shoulder, James May´s 20th Century a ďalšie.
James May sa po prvýkrát ukázal v Top Geari v roku 1999 na krátku dobu, a neskôr sa opakovane pridal až v 2. sérii v roku 2003, kde získal svoju prezývku „Captain Slow“. Aj napriek tejto prezývke však prekvapil divákov svojou rýchlou jazdou s Bugatti Veyron (407 km/h – takmer 1/3 rýchlosti zvuku) a následne s Bugatti Veyron 16.4 Super Sport dosiahol rýchlosť 417 km/h. V Top Geari pôsobil 12 rokov.
Spoločne s Jeremym Clarksonom bol jedným z prvých ľudí ktorý cestovali na severný pól s použitím upraveného modelu Toyoty Hilux. Neskôr však povedal, že tam vlastne ani nechcel cestovať, a stal sa tak prvým človekom, ktorý sa dostal na severný pól, ale nechcel tam ísť.
Taktiež precestoval bolívijsku džunglu so Suzuki SJ413 a pokračoval s týmto automobilom cez „Cestu smrti“ – Yungas Road – cez Andy až k Pacifiku a ďalej cez celú Indiu, Južnú Afriku, Vietnam a rôzne štáty, ako napríklad USA, a to všetko so svojimi kolegami z Top Gearu za 12 rokov účinkovania.
Od marca 2015 nepracuje pre BBC po konflikte medzi Jeremym Clarksonom a producentom Oisinom Tymonom, kedy spoločne ako trojica opustili reláciu a aj televíziu po tom, čo BBC vydala verdikt, že Jeremy Clarkson je prepustený a viac sa už v relácii Top Gear neukáže.

Relácie

Okrem Top Gearu James moderoval dokument pre televíziu Sky o žralokoch – Inside Killer Sharks a taktiež James May's 20th Century, ktorý skúmal objavy a vynálezy 20. storočia. V roku 2008 taktiež moderoval James May's Big Ideas, kde cestoval po celom svete a hľadal rôzne vynálezy a myšlienky, ktoré boli použité v sci-fi.
V roku 2006 spolupracoval James s Ozom Clarkom v Oz and James's Big Wine Adventure, relácii, v ktorej obaja cestovali po Francúzsku.
Ďalej má tiež reláciu James May's man lab na stanici Discovery Channel a reláciu Hračky Jamesa Maya (James May's ToyStories). Túto reláciu odvysielala v roku 2012 aj česká televízia Prima Cool.